Udover at det historiske inventar er ødelagt, har gerningsmændene tvunget sig adgang til et præsteværelse, hvorfra der er blevet stjålet to bærbare computere, en pose Luther-bolsjer og nogle guldmønter

Ved du noget? Tip os på sms 1224 (alm. sms-takst) eller send en mail til 1224@eb.dk

Blodpletter, ødelagte ejendele fra 1700-tallet og stjålne computere.

Det var det ubehagelige syn, der mødte Daniel Klestrup Bjærge, menighedskoordinator i Tyrstrup Kirke i Christiansfeld, da han mødte på arbejde fredag morgen.

Aftenen forinden havde ukendte gerningsmænd raseret den 150 år gamle kirke, inden de løb af sted med værdier for flere tusinde kroner.

- Alt er blevet kastet rundt og smidt ned på jorden. Gamle messing-lysestager fra 1752 har fået en hård medfart, og en gammel bibel fra 1877 er blevet overhældt med vand og har fået revet sider ud. Det hele er raseret, fortæller Daniel Klestrup Bjærge til Ekstra Bladet dagen derpå.

Artiklen fortsætter under billedet...

Biblen fra 1877 er blevet overhældt med vand og har fået revet sider ud. Foto: Daniel Klestrup Bjærge

Flere kender måske bedre Tyrstrup Kirke under navnet 'Genforeningskirken'. Det var her, Kong Christian d. 10. deltog i en historisk andagt, efter han 10. juli 1920 var redet over den daværende grænse lidt nord for Christiansfeld.

Den historiske kirke har tidligere været udsat for tyveri af haveredskaber og forsøg på indbrud i kapellet, men aldrig noget af denne kaliber.

- Det stikker mig i hjertet, at folk kan få sig selv til at gøre sådan noget mod en kirke. En kirke er jo meget mere end en bygning. Det er et helligt sted, lyder det fra menighedskoordinatoren.

Artiklen fortsætter under billedet...

Udover at inventaret er blevet ødelagt, har gerningsmændene tvunget sig adgang til et præsteværelse, hvorfra der er blevet stjålet to bærbare computere, en pose Luther-bolsjer og nogle guldmønter.

- Mønterne skulle vi bruge i forbindelse med et krybbespil. De har ingen værdi for andre end os, men det har gerningsmændene ikke vidst, for de har efterfølgende forsøgt at veksle dem i den nærmeste Meny, fortæller Daniel Klestrup Bjærge.

Overvågningsmateriale fra den lokale dagligvarebutik er dog ikke det eneste spor, politiet har at gå efter.

- Gerningsmændene har skåret sig på noget inde i kirken, for der var blod over det hele. Politiet var jo glade for at kunne sikre sig DNA-spor til den videre efterforskning, fortæller menighedskoordinatoren.

Artiklen fortsætter under billedet...

Gerningsmændene har blandt andet bøjet et gammelt kors. Foto: Daniel Klestrup Bjærge

Sydøstjyllands Politi bekræfter over for Ekstra Bladet, at Tyrstrup Kirke har været udsat for hærværk.

- Det er ret groft, det der er foregået nede i kirken. De har bøjet kors og ødelagt andet, historisk inventar. Derudover er gerningsmændene løbet af sted med bærbare computere og nogle kirkebøsser, fortæller vagtchef Jørn Lindhardt.

Politiet har endnu ikke anholdt nogen i sagen, som bliver genoptaget efter weekenden.